CELEX: C2006/010/58
Language: el
Date: 2006-01-14 00:00:00
Title: Υπόθεση T-406/05: Προσφυγή της  9ης Νοεμβρίου 2005  — Cavallaro κατά Επιτροπής

14.1.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 10/30
            
         Προσφυγή της 9ης Νοεμβρίου 2005 — Cavallaro κατά Επιτροπής
   (Υπόθεση T-406/05)
   (2006/C 10/58)
   Γλώσσα διαδικασίας: η ιταλική
   Διάδικοι
   
      Προσφεύγων: Alessandro Cavallaro (Ρώμη, Ιταλία) [Εκπρόσωπος: Carlo Forte, δικηγόρος]
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση ADMIN.B.2-ABF/adm-D(05)18560 της Αρμόδιας για τους Διορισμούς Αρχής, της 10ης Αυγούστου 2005·
            
         
               —
            
            
               επικουρικώς, να διατάξει επανέναρξη των προθεσμιών προς άσκηση προσφυγής για την ακύρωση των αποφάσεων ADMIN-B-3, αριθ. 10577 της 27ης Φεβρουαρίου 2002 και αριθ. 53089 της 14ης Νοεμβρίου 2002·
            
         
               —
            
            
               όλως επικουρικώς, να κρίνει παραδεκτή την ένσταση ελλείψεως νομιμότητας με την οποία προτείνεται να κηρυχθούν ανεφάρμοστες οι αποφάσεις ADMIN-B-3, αριθ. 10577 της 27ης Φεβρουαρίου 2002 και αριθ. 53089 της 14ης Νοεμβρίου 2002, και να αναγνωρίσει στον προσφεύγοντα το δικαίωμα λήψεως του επιδόματος αποδημίας αναδρομικώς από 1ης Δεκεμβρίου 2001 και για όλο το διάστημα κατά το οποίο παρείχε υπηρεσίες στην έδρα της Επιτροπής των Ευρωπαϊκών Κοινοτήτων στις Βρυξέλλες, πλέον των καθυστερούμενων ποσών και των τόκων.
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Στην παρούσα υπόθεση ο προσφεύγων βάλλει κατά της αποφάσεως της Αρμόδιας για τους Διορισμούς Αρχής, της 10ης Αυγούστου 2005, με την οποία αποκλείσθηκε η χορήγηση σε αυτόν του επιδόματος του άρθρου 4 του παραρτήματος VII του Καθεστώτος υπηρεσιακής καταστάσεως των υπαλλήλων των Ευρωπαϊκών Κοινοτήτων [στο εξής: ΚΥΚ], και ζητεί να του αναγνωρισθεί το δικαίωμα λήψεως του επιδόματος αυτού αναδρομικώς από 1ης Μαρτίου 2005 και για όλο το διάστημα κατά το οποίο παρείχε υπηρεσίες στην Αντιπροσωπία της Επιτροπής στη Ρώμη.
   Συναφώς, ο προσφεύγων υπενθυμίζει ότι ήδη από το 2002, αμέσως μετά την πρόσληψή του από την Επιτροπή, η Αρμόδια για τους Διορισμούς Αρχή τού είχε αρνηθεί τη χορήγηση του επιδόματος αποδημίας του 16 %, για τον λόγο ότι καθ' όλο το διάστημα που λαμβάνεται υπόψη για τον υπολογισμό των 5 ετών του άρθρου 4, παράγραφος 1, στοιχείο α', δεύτερη περίπτωση, του παραρτήματος VII του ΚΥΚ, ο προσφεύγων ασκούσε την επαγγελματική του δραστηριότητα στις Βρυξέλλες.
   Ο προσφεύγων μετατέθηκε εν συνεχεία στην έδρα της Αντιπροσωπίας της Επιτροπής στη Ρώμη και υπέβαλε εκ νέου αίτηση για τη χορήγηση του εν λόγω επιδόματος. Με την παρούσα προσφυγή βάλλει κατά της αποφάσεως περί απορρίψεως της νέας αυτής αιτήσεως.
   
               —
            
            
               Προς στήριξη των αιτημάτων του, ο προσφεύγων προβάλλει ισχυρισμό περί εσφαλμένης εφαρμογής του άρθρου 4, παράγραφος 1, στοιχείο β', του παραρτήματος VII του ΚΥΚ
            
         
               —
            
            
               και περί αντιφατικής αιτιολογίας και σφάλματος ως προς την εκτίμηση των πραγματικών περιστατικών όσον αφορά τα στοιχεία που παρασχέθηκαν για την περίοδο 1990-1995. Συναφώς, ο προσφεύγων επισημαίνει ότι διέμενε εκτός Ιταλίας από το 1990 έως το 1995 και ότι κατά το διάστημα μεταξύ 1992 και 1995 δεν σπούδαζε στην Ιταλία. Εν πάση περιπτώσει, οι περιλαμβανόμενες στην προσβαλλόμενη απόφαση διαπιστώσεις της Επιτροπής αντιφάσκουν προς τις διαπιστώσεις που περιλαμβάνονται στις αποφάσεις του 2002·
            
         
               —
            
            
               και περί αντιφατικής αιτιολογίας όσον αφορά τη διαπίστωση ότι από τον Ιούλιο του 1990 έως τον Ιούλιο του 1995 ο προσφεύγων ήταν κάτοικος Ιταλίας. Συναφώς, ο προσφεύγων επισημαίνει ότι η απλή δήλωσή του, στην οποία προέβη σε χρονικό σημείο κατά το οποίο δούλευε ως επικουρικός υπάλληλος, ότι ως τόπος προσλήψεώς του έπρεπε να οριστεί η Ariccia της Ιταλίας, δεν αρκεί προς απόδειξη της προθέσεώς του να εξακολουθήσει να διατηρεί στον τόπο αυτό τις βιοτικές τους συνήθειες και να αναπτύσσεις εκεί τις συνήθεις κοινωνικές του σχέσεις.